Figyelem: A cikkben közölt szerviztippek a saját - több évtizedes - tapasztalatinkból 
származnak. Ha te úgy érzed, hogy neked ez nem menne, félsz tőle, hogy elrontod, nincs 
elég rutinod - és ami a legfontosabb - nincs olyan szintű műszaki affinitásod a 
szereléshez, hogy belevágj, akkor inkább bízd egy profi szakszervizre a beállítást, 
javítást, vagy a cserét. Mi így csináljuk, ahogy e cikkben leírtuk, nekünk ez működik. Ha 
neked más lesz a végeredmény, akkor vállald a tetteidért a felelősséget, mivel te cseszted 
el... 


Kedves ! 
Ha még itt vagy, akkor gratulálunk. Üdvözlünk a csináld magad mániások táborában. 


A cikk sorozatból megtudhatod, hogy egy adott szerelési műveletnek mi a legegyszerűbb, leggyorsabb, vagy 
leginkább hatékony megoldási módja. Ha lépésről-lépésre követed az utasításokat, akkor kicsi rá az esély, hogy 
hibázz. Tehát fontos a képek sorrendje, egyről a kettőre haladj. Mindig használj jó minőségű szerszámot és 
minőségi kenőanyagot, hogy ne árts az alkatrésznek és maximalizáld az élettartamát. Azoknál a műveleteknél, 
melyek sok vagy drága speciális célszerszámot igényelnek, többnyire ajánlunk valami sufnituning megoldást, 
mellyel kicsivel nagyobb odafigyeléssel, megspórolhatod egy drága célszerszám árát, de ezeket tényleg csak 
saját felelősségre vállad be. Sok rizsa és körítés nem lesz, csak tömören a lényeg, de annak minden szava és 
képe fontos! Az adott képhez tartozó szöveget mindig a kép FÖLÖTT találod! Csapjunk is a lecsóba... 


Kónuszos agyak beállítása és kenése 


Az örök viták egyike ez is. Android vagy IOS? Iparis vagy kónuszos? Én már inkább iparis párti vagyok, de 
igazából csak azért, mert sok gépem van és ez könnyebben , gyorsabban szerelhető. Ennek ellenére van 
jónéhány profi kónuszos agy a családban, melyeket nem cserélnék le, mert azért ebből a rendszerből is 
meglepően jó dolgokat lehet kihozni. Több vele a pepecselés, de aki szereti az ilyet, annak ez nem gond, sőt, 
éppen ez benne a jó. 


A kónuszos agy általában a belépő kategória képviselője, ezért többnyire van rajta egy gumi porvédő. Ezt el kell 
távolítani. Ha két ujjal megtolod oldalról, akkor elemelkedik annyira, hogy alá tudj tolni egy a csavarhúzót, 
amivel lepattinthatod. 


A porvédők alatt szabaddá válik a kónuszok felülete. Egy oldalon szinte mindig két különböző méret van. Első 
agyaknál általában 13-15-ös, vagy 14-16-os, míg a hátsóknál a 15-17-es vagy 16-18-as méret az elterjedt. 
Közös jellemzője minden kónuszkulcsnak, hogy nagyon lapos felépítésűek. Ez egyben azt is jelenti, hogy 
viszonylag jobb anyagból kell őket készíteni, hogy ne nyalódjanak el. 


A kónusz beállításhoz úgy állj neki, hogy az egyik oldal maradjon a fix oldal, ahhoz ne nyúlj, csak 1 oldalt 
állíts. Két kulccsal, egymással ellentétes irányban forgatva a kónuszkulcsokat, oldható a kapcsolat. 


Ha kioldott, akkor tekerd le a szélső záró anyát, a kónuszt pedig tekerd kintebb, de nem kell feltétlenül 
levenned. 


Ha már szabaddá vált a kónusz és a golyók, akkor itt az alkalom, hogy rátolj egy kis extra zsírt. Persze csak 
akkor, ha még nem volt legatyásodva az agy és nincsenek berágva a kónuszok. Tehát ha csak finomhangolod a 
rendszert. Ha már gázos az állapot, akkor tisztításra és teljes szétszedésre is szükséged lesz, de ez már egy 
másik cikk témája. Ha a szabad kónuszt megzsíroztad, akkor tolj a golyókra is, majd nyomd vissza a tengellyel 
együtt a kónuszt, hogy a másik oldal szabaddá váljon és ezt az oldalt is kend meg. Ha kész, ezt is told vissza, 
hogy visszatérhess az eredetileg állítandó oldalra. 


Most egy kulcsfontosságú lépés következik, amit nagyon sokan elfelejtenek. Miután visszatekerted a kónuszt, 
töröld le a felesleges zsírt, főleg a kónusz külső, a kontraanyával érintkező felületéről. Természetesen a 
kontraanya felületét is tisztítsd meg. Akár finoman zsírtalaníthatod is a két érintkező felületet, figyelve arra 
hogy a zsírtalanító szer ne folyjon be a csapágyba. Mi egy fültisztító pálcikára fújt féktárcsa tisztítóval szoktuk 
ezt elvégezni, miután papírral szárazra töröltük a kónuszok érintkező felületét. Ezt azért kell elvégezni, mert a 
zsíros kónuszokat szinte lehetetlenség annyira összebikázni, hogy nagy terhelésnél ne oldjanak ki és ne váljon 
kotyogóssá a rendszer. 


Már ugye betekerted korábban kézzel, szorosra a kónuszt, lezsírtalanítottad a felfekvő felületeket, így tekerd 
vissza a kontraanyát is. NE foglalkozz vele, hogy most még szorul az agy. Kontrázd össze őket, viszonylag 
erősen. A többség aztán itt szokta elszúrni a következő lépést. Miután összekontrázták a szerelt oldalt, rájönnek, 
hogy szoros. Nem f.asza. Újra szétnyitják, kintebb tekerik a kónuszt, vissza rá a kontraanyát, majd ismét 
összekontrázás. Most meg túl laza lett, megkottyan. Ismét szétszedik, majd nekiállnak újra és próbálják elérni 
az ideális állapotot, amit ezzel a módszerrel elég nehézkes, esetleges a végeredménye és időrabló. Ha sokadik 
próbálkozás után sem jön össze, hogy eltaláld az ideális állapotot, akkor szokták hagyni az egészet a sunyiba, 
egy "leszarom, jó lesz az" felkiáltással... Pedig van jó módszer. 


Ami nem más, mint hogy miután összekontráztad a a szerelt oldalt és túl szoros az agy, akkor előveszel egy 
MÁSIK, ugyanolyan kónuszkulcsot, mint ami a belső (kisebb) kónuszra kell és a felrakod az ellenkező - NEM 
szerelt - oldalra. Majd a két belső kónuszt szétfelé nyitva egy 8-ad vagy 16-od fordulattal beállítod az ideális 
kónusz feszességet. Ja! Hogy ehhez két AZONOS MERETUÜ kónuszkulcs kell? Hát bizony. Pedig ha nálunk 
vásároltad a kónuszkulcsot, akkor mi mindig megpróbálunk meggyőzni, hogy PÁRBAN vásárold az azonos 
méretű kónuszkulcsokat, mert a beállítás kulcslépésénél így lesz szükséged rájuk. De te többnyire nem hagyod 
magad meggyőzni... "ááá elég egy is, majd a kontraanyára ráfogok villás kulccsal, az van otthon bőven..." mi 
meg jól rád hagyjuk, - pedig tudjuk hogy nincs igazad - hiszen a "vásárlónak mindig igaza van" .... Szóval a 
már összekontrázott rendszer két belső oldali kónuszának egyidejű szétnyitásával tudod belőni az ideális 
állapotot. És hidd el, a már összekontrázott kónuszokat is szét lehet így nyitni. Nem könnyű, de csak kis 
szétnyitásra van szükség az ideális állapot eléréséhez. Ha túlnyitottad őket, akkor a KÉT KÜLSŐ kontraanyára 
ráfogva és azok egyidejű összezárásával tudod szorosabbra venni a rendszert. Ennyire egyszerű. Készen is 
vagy. 


A kónuszállítás, ha jól akarod csinálni, akkor bizony költséges sport. Hatféle kulcsméret, mindegyikből kettő db 
kell optimális esetben. Egy teljes szett 20-30.000 Ft-ba kerül. Pont ez az egyik legnagyobb hátránya a kónuszos 
rendszernek, hogy sok és drága szerszám kell ahhoz, hogy érdemben hozzá tudjon nyúlni az ember. 


A kónuszkulcsok evolúciója: Felül a legolcsóbb, lemezből préselt 4 méretet lekezelő példány. Alkalomszerű 
használatra jó, szélesebb kónuszoknál, ha nincs nagyon összeszorulva. Alatta a BikeHand egy jobb anyagból 
készült verzió, ami már kellően keskeny is. Ez alatt az Ice Toolz szintén jó keskeny és ez már hőkezelt is, így 
jobban bírja a nagyobb terhelést. Alatta SuperB, ami jó anyagból készült, jól hőkezelve és már a szára is hosszú, 
hogy kellő nyomatékot is el lehessen érni vele. A legjobb a legalsó Tacx, ami jó anyag, jó hőkezelés, kellően 
hosszú és még kényelmes is markolata. 


Ide kattintva tudsz szerszámot beszerezni a kónusz állításhoz! 


Ide kattintva bármikor elolvashatod e cikket a weboldalunkon, még ennél is jobb minőségben. 


Örülünk ha segíthettünk! 
Körhátszelet! 


Ardó Tamás 
BikePro WebShop 


Ha mégsem szeretnél ilyen cikkeket olvasni, akkor itt tudsz leiratkozni. 


